Võibolla on just nendel põhjustel mõnel USAs Iowas  asuvas Great Ape Trust`is (www.greatapetrust.org) elaval bonobol õnnestunud ära õppida inimeste keel ja selle edukas suhtlemisel kasutamine. Kõige tuntum neist bonobotest on Kanzi. Kanzi sündis 28. oktoobril 1980, mitte metsas, vaid inimkeskkonnas. Kui ta oli kuue kuu vanune, sai temast Matata adoptiivpoeg. Matata on looduses sündinud bonobo, kellele teadlased üritasid aastate viisi keelt õpetada, kes aga ei suutnud piisavalt püsivalt tähelepanu õppimisel hoida, sest oli harjunud oma ümbrusest võimalikke  ohte otsima - õppimise asemel vahtis ta ringi ja otsis madusid. Kanzi oli Matata õppesessioonide juures ning järsku, pooleteistaastaselt, hakkas ise keele vastu huvi tundma ja esimesi sümboleid spontaanselt kasutama. Siinkohal peab mainima, et bonobod ei ole anatoomilistel põhjustel võimelised nii rääkima nagu inimesed, seetõttu ei jää neil muud üle kui kasutada suhtlemiseks sümbolitesüsteemi: spetsiaalset klaviatuuri, millel olevad erinevad abstraktsed sümbolid tähistavad erinevaid sõnu. Kanzi õppis  pooleteistaastaselt ära sümboli "chase" tähenduse. Ta vajutas seda ja pistis siis jooksu, lootes, et keegi teda taga ajama hakkab…